Dr Netumbo Nandi-Ndaitwah

Ndemupelila Netumbo Nandi-Ndaitwah (jina la utani NNN; alizaliwa 29 Oktoba 1952) ni mwanasiasa wa Namibia ambaye amekuwa rais wa tano na wa sasa wa Namibia tangu tarehe 21 Machi 2025. Pia ndiye rais wa kwanza mwanamke nchini humo.  Hapo awali, alihudumu kama makamu wa tatu wa rais chini ya Rais Nangolo Mbumba kati ya mwaka 2024 na 2025. Alishikilia nafasi mbalimbali za kisiasa na za uwaziri wa ngazi ya juu pamoja na majukumu mbalimbali ndani ya chama cha SWAPO na serikali yake kwa kipindi kisichokatizwa cha miaka 57.

Alikuwa mgombea wa kwanza mwanamke wa urais wa SWAPO (Shirika la Watu la Kusini Magharibi mwa Afrika) mwaka wa 2024 . Mnamo 2017, Nandi-Ndaitwah alichaguliwa kuwa makamu wa rais wa SWAPO, mwanamke wa kwanza kuhudumu katika nafasi hiyo. Kabla ya kuingia katika nafasi ya juu ya uongozi, Nandi-Ndaitwah alihudumu kama naibu waziri mkuu wa Namibia kuanzia 2015 hadi 2024, waziri wa Mahusiano na Ushirikiano wa Kimataifa kuanzia Desemba 2012 hadi 2015, na kama waziri wa Mazingira na Utalii kuanzia Machi 2010 hadi Desemba 2012. Pia ni mbunge wa muda mrefu wa Bunge la Kitaifa la nchi hiyo.

Maisha na Elimu
Netumbo Nandi alizaliwa Oktoba 29 Mwaka 1952, wazazi wake walikuwa ni Justina Nekoto Shaduka-Nandi na Petrus Nandi, alizaliwa katika mji wa Onamutai, Kusini Magharibi mwa Afrika, Leo ni mpakani mwa mkoa wa Ohangwena na Oshana nchini Namibia. Baba yake alikuwa Kasisi wa Kianglikana. Alikuwa ni mtoto wa tisa kati ya Watoto 13. Ndaitwah alipata Elimu yake katika shule ya St. Mary's Mission katika eneo la Odibo.

Nandi-Ndaitwah alianza kujihusisha na siasa akiwa msichana mdogo sana, alijiunga na chama cha SWAPO akiwa na miaka 14. Akawa kiongozi wa vijana wadogo ndani ya SWAPO, Nandi-Ndaitwah alikuja kukutana na upinzani mkubwa wa kisiasa uliohatarisha maisha yake na kumbidi aishi maisha ya kujificha. 

 Tuzo 
Netumbo Nandi-Ndaitwah ni mpokeaji wa tuzo za African Political Leader of the Year na African Female Leader of the Year zinazotolewa na jarida la African Leadership Magazine (ALM).

Pia alitunukiwa tuzo ya Thought Leadership katika Tuzo za Maendeleo Endelevu za Namibia.

Nandi-Ndaitwah pia alitambuliwa kwa Tuzo ya Uongozi wa Vizazi Tofauti (Inter-Generational Leadership Award) katika Mkutano wa Nala Feminist (Nalafem) wa mwaka 2024.

Aidha, anashikilia Shahada ya Heshima ya Udaktari kutoka Chuo Kikuu cha Dar es Salaam, Tanzania.

Marejeo

Jamii:Waliozaliwa 1952
Jamii:Watu walio hai
Jamii:Wanawake wa Namibia
Jamii:Wanasiasa wa Namibia
Jamii:Marais wa Namibia
Jamii:WikiGap JWK 2026